Lidj Iyasu, Josua of Jasoe (Ge'ez: ልጅ ኢያሱ), soms verkeerdelik Iyasu V genoem (4 Februarie 1895 – 25 November 1935), was van 1913 tot 1916 die aangewese keiser van Ethiopië. Sy doopnaam was Kifle Yaqob (ክፍለ ያዕቆብ kəflä y’aqob). Ethiopiese keisers het tradisioneel hulle troonnaam gekies op die dag dat hulle gekroon is, en omdat hy nooit gekroon is nie word gewoonlik na hom verwys as Lidj Iyasu. (Lidj beteken "kind", veral een met koninklike bloed.) Lidj Iyasu is in Wollo gebore tydens die bewind van Menelik II van Ethiopië. Sy ma, Woizero Shoaregga, was Menelek se oudste dogter. Sy pa was Ras Mikael, goewerneur van Wollo en jare lange vriend van Menelik. Mikael is gebore as Mohammed Ali en was ’n Moslem tot in 1875, toe hy die Christelike geloof aangeneem het. Laat in sy lewe is keiser Menelik gekonfronteer met die probleem van sy opvolging; as hy nie uitdruklik ’n erfgenaam aangewys het voordat hy sterf nie, sou die land wat hy opgebou het waarskynlik in ’n burgeroorlog beland en deur Europese koloniale moondhede opgeneem word.